*11.07.2016.*

Liepājas 29.06.2016. semināra jautājumi:

1. 3.1.1.5. pasākuma ietvaros tiks atbalstīti 20 uzņēmēji. Vai tas ir maksimālais uzņēmēju skaits?

**Atbilde**: Atbalstīto uzņēmēju skaits pasākuma ietvaros var būt lielāks kā 20.

1. Kāda ir minimālā atbalsta summa?

Atbilde: Minimālā ERAF finansējuma atbalsta summa vienam projektam nav noteikta.

1. Kāds ir projekta iesnieguma iesniegšanas termiņš?

**Atbilde**: Projekta iesnieguma iesniegšanas termiņš ir 03.08.2016. plkst. 17:00. Izņēmums ir pa pastu sūtīti projekta iesniegumi, kuru pasta zīmogā par nosūtīšanu jābūt norādītām nosūtīšanas datumam. Pēdējais iespējamais projekta iesnieguma izsūtīšanas datums pa pastu ir 03.08.2016.

1. Līdz kuram laikam projektu var realizēt?

**Atbilde**: Projektu var īstenot 4 gadus, no dienas, kad noslēgts līgums par projekta īstenošanu, bet ne ilgāk kā līdz 2022.gada 31.decembrim.

1. Kādā laikā projektu iesniegumus izvērtē?

**Atbilde**: Plānots, ka projektu iesniegumus vērtēšanas komisija un piesaistītie eksperti izvērtēs 3 mēnešu laikā. Ja projekta iesniegumus būs nepieciešams precizēt, tad projektu iesniedzējiem tiks dotas papildus 10 darba dienas projekta iesnieguma precizēšanai. Pēc precizējumu saņemšanas vērtēšanas komisija iespējami īsā laikā veiks to vērtēšanu un pieņems gala lēmumus par projektu iesniegumu apstiprināšanu vai noraidīšanu.

1. Kad varētu uzsākt projekta īstenošanu?

**Atbilde**: Līgumu slēgšanu ar CFLA un attiecīgi projektu īstenošanu plānots uzsākt 2016.gada beigās, 2017.gada sākumā. Projektā paredzētās darbības var uzsākt pēc projekta iesnieguma iesniegšanas CFLA, izņemot projekta būvniecības tehniskās dokumentācijas izstrādi, kas attiecināma no 01.01.2014., atbilstoši MK noteikumu 20.punktam

1. Ir noteikts, ka esošajās telpās nedrīkst būt veikta apstrādes rūpniecība. Jautājums – vai var būt veikta cita saimnieciskā darbība, piemēram, pakalpojumi?

**Atbilde**: Projekta iesniedzējs telpās, kuras projekta ietvaros plāno pārbūvēt vai atjaunot, var būt veicis citu saimniecisko darbību, kas nav saistīta ar apstrādes rūpniecību.

1. Par *De minimis.* Esam Liepājas Speciālās ekonomiskās zonas uzņēmums un līdz ar to saņemam nekustamā īpašuma nodokļa (NĪN) atvieglojumus. Vai NĪN atvieglojuma summa ir uzskatāma par *De minimis*?

**Atbilde**: Visas 3.1.1.5. pasākuma “Atbalsts ieguldījumiem ražošanas telpu un infrastruktūras izveidei vai rekonstrukcijai” ietvaros attiecināmās izmaksas ir minētas MK noteikumu Nr.227 19.punktā. Savukārt, noteikumu 19.4. apakšpunktā minētās **izmaksas par būvprojekta izstrādi** ir attiecināmas, ja tās ir saistītas ar projekta rezultātā izveidotajiem pamatlīdzekļiem un ir radušās pēc projekta iesnieguma iesniegšanas sadarbības iestādē. Ja šīs izmaksas ir radušās pirms projekta iesnieguma iesniegšanas sadarbības iestādē, bet ne agrāk kā 2014. gada 1. janvārī, tās ir attiecināmas un tām atbalstu sniedz saskaņā ar **Komisijas regulu Nr. 1407/2013,** proti, tiks uzskaitītas kā *de minimis*.

1. Vai kā attiecināmās izmaksas var būt, piemēram, telfera izbūves izmaksas, apkures katla izmaksas, katlu mājas izbūve?

**Atbilde**: Saskaņā ar MK noteikumu 19.1.apakšpunktā noteikto attiecināmas ir izmaksas par rūpnieciskās ražošanas ēkas būvniecības, pārbūves vai atjaunošanas darbiem, un saskaņā ar 19.2.apakšpunktu infrastruktūras ierīkošanu un pārbūvi, kas paredzēta rūpnieciskās ražošanas ēkas vajadzībām. Izmaksas par apkures katla izbūvi, kā arī katlu mājas izbūve, ja tā ir nepieciešama ražošanas ēkas vajadzībām, ir uzskatāmas par attiecināmām izmaksām. Tā kā teflera izbūve ir saistīta ar ražošanas procesu un nevis ar ražošanas ēku, tad par to izmaksas nav uzskatāmas par attiecināmām.

1. Vai pēc 3.augusta vēl būs atlases?

**Atbilde**: Šī pasākuma ietvaros nav paredzēta projektu iesniegumu atlases kārtas. Ja līdz 31.12.2018. tiks sasniegti MK noteikumu Nr.227 6.punktā norādītie pasākuma ietvaros sasniedzamie uzraudzības rādītāji, tad būs iespējams izmantot MK noteikumu Nr.227 5.punktā norādīto ERAF finansējuma snieguma rezervi.

1. Vai ir iesniegti daudz projektu iesniegumi, vai ir liela interese?

**Atbilde**: 3.1.1.5.pasākuma ietvaros uz 29.06.2016. CFLA vēl nav saņēmusi nevienu projekta iesniegumu. Ņemot vērā semināru apmeklētību un elektroniski saņemtos iespējamo projekta iesniedzēju jautājumus, interese par šo pasākumu ir pietiekami liela.

1. Vai šādu semināru nevajadzēja organizēt, piemēram, pusgadu iepriekš, jo mēneša laikā visu sagatavot nav iespējams?

**Atbilde**: Informācija par to, ka tiks veikta projektu iesniegumu atlase 3.1.1.5.pasākuma “Atbalsts ieguldījumiem ražošanas telpu un infrastruktūras izveidei vai rekonstrukcijai”, kā arī vispārēji nosacījumi šī pasākuma ietvaros interesentiem bija pieejama 12.04.2016., kad tika pieņemti MK noteikumi Nr.227 par 3.1.1.5.pasākuma īstenošanu.

1. Vai ir noteiktas maksimālās būvniecības 1 m2 izmaksas?

**Atbilde**: Maksimālās būvniecības 1 m2 izmaksas nav noteiktas, bet projekta iesnieguma sagatavotājiem biznesa plānā ir jāpamato, ka plānotās būvdarbu izmaksas ir samērīgas, t.i., atbilstošas tirgus cenai.

1. Vai izvērtējot būvniecības tirgus cenu tiks ņemtas vērā Nacionālās bibliotēkas un Dienvidu tilta būvniecības izmaksas?

**Atbilde**: Izmaksas par paredzētajiem būvdarbiem tiks vērtētas katra plānošanas reģiona un attiecīgo būvdarbu veida griezumā.

1. Vai attiecināmās it tikai tās izmaksas, kas veiktas pēc projekta iesnieguma iesniegšanas?

**Atbilde**: Saskaņā ar MK Noteikumu Nr.227 26.punktā minēto izmaksas ir attiecināmas pēc projekta iesnieguma iesniegšanas CFLA, izņēmums – būvniecības dokumentācijas sagatavošanas izmaksas - ir minēts MK noteikumu 20.punktā.

1. Jautājums par 1.6.1.punktu – atbalstāmo komersantu skaits. Vai skaita tikai savu uzņēmumu, vai pieskaita arī nomniekus? Tāpat arī par darba vietām – vai tikai sava uzņēmuma darba vietas, vai var pieskaitīt arī nomnieku darba vietas?

**Atbilde**: Projekta iesnieguma veidlapas 1.6.1.sadaļā kā atbalstāmais komersants ir jānorāda tikai projekta iesniedzējs, kas būs projekta īstenotājs un ERAF finansējuma saņēmējs.

1. Vai KP VIS darbojas arī citos pārlūkos, piemēram, *SAFARI*?

**Atbilde**: Iesakām izmantot CFLA mājas lapā (<http://www.cfla.gov.lv/lv/par-mums/pakalpojumi/e-vide-14-20>) norādītās interneta pārlūkprogrammas.